P6_TA(2005)0294

Συμφωνία ΕΚ/Καναδά για την επεξεργασία των εκ των προτέρων πληροφοριών σχετικά με τους επιβάτες *

Νομοθετικό ψήφισμα του Ευρωπαϊκού Κοινοβουλίου σχετικά με την πρόταση απόφασης του Συμβουλίου για τη σύναψη συμφωνίας μεταξύ της Ευρωπαϊκής Κοινότητας και της κυβέρνησης του Καναδά που θα αφορά την επεξεργασία των εκ των προτέρων πληροφοριών σχετικά με τους επιβάτες (API)/και των καταστάσεων με τα ονόματα των επιβατών (PNR) (COM(2005)0200 — C6-0184/2005 — 2005/0095(CNS))

(Διαδικασία διαβούλευσης)

Το Ευρωπαϊκό Κοινοβούλιο,

- έχοντας υπόψη την πρόταση απόφασης του Συμβουλίου (COM(2005)0200) [1],

- έχοντας υπόψη το σχέδιο απόφασης της Επιτροπής σχετικά με την επαρκή προστασία των προσωπικών δεδομένων που περιλαμβάνουν οι καταστάσεις με τα ονόματα των επιβατών που διαβιβάζονται στην Υπηρεσία Προστασίας των Συνόρων του Καναδά ("Canada Border Services Agency" (CBSA)) και τις δεσμεύσεις της υπηρεσίας αυτής που είναι προσαρτημένες στην εν λόγω απόφαση της Επιτροπής,

- έχοντας υπόψη το άρθρο 95 σε συνδυασμό με την πρώτη πρόταση του πρώτου εδαφίου της παραγράφου 2 του άρθρου 300 της Συνθήκης ΕΚ,

- έχοντας υπόψη το άρθρο 300, παράγραφος 3, πρώτο εδάφιο της Συνθήκης ΕΚ, σύμφωνα με το οποίο κλήθηκε από το Συμβούλιο να γνωμοδοτήσει (C6-0184/2005),

- έχοντας υπόψη τη γνωμοδότηση της Επιτροπής Νομικών Θεμάτων επί της προτεινόμενης νομικής βάσης,

- έχοντας υπόψη τα άρθρα 51, 83, παράγραφος 7 και 35 του Κανονισμού του,

- έχοντας υπόψη την έκθεση της Επιτροπής Πολιτικών Ελευθεριών, Δικαιοσύνης και Εσωτερικών Υποθέσεων (A6-0226/2005),

Α. εκτιμώντας ότι από διαδικαστική άποψη:

- ο τύπος που ακολουθείται από την Επιτροπή και το Συμβούλιο εγείρει τις ίδιες επιφυλάξεις με εκείνες που εξέφρασε το Κοινοβούλιο στην υπόθεση PNR/ΗΠΑ (C-317/04), παρόλο που, στην ουσία, η διαπραγμάτευση με τις καναδικές αρχές παρουσιάζει αποδεκτή ισορροπία μεταξύ των απαιτήσεων ελευθερίας και ασφάλειας σε μια τρίτη χώρα,

- μια διεθνής συμφωνία πρέπει να περιέχει όλα τα απαραίτητα στοιχεία που δεσμεύουν τα συμβαλλόμενα μέρη και, στην συγκεκριμένη περίπτωση, αμφότερες οι εγγυήσεις που απαιτούνται από την απόφαση της Επιτροπής για τον "επαρκή χαρακτήρα" και οι αντίστοιχες δεσμεύσεις των καναδικών αρχών θα έπρεπε να αποτελούν τμήμα της ίδιας της συμφωνίας,

- το Ευρωπαϊκό Κοινοβούλιο έχει ήδη προσβάλει ενώπιον του Δικαστηρίου των Ευρωπαϊκών Κοινοτήτων στην υπόθεση C-317/04 την ίδια διαδικασία των "τριών επιπέδων" σε παρόμοια περίπτωση, διότι η διαδικασία δεν είναι διαφανής και δεν συμμορφούται με το κράτος δικαίου και τη διαδικασία βάσει της οποίας το Κοινοβούλιο εκδίδει σύμφωνη γνώμη για τις διεθνείς συμφωνίες· εν αναμονή δε της απόφασης του Δικαστηρίου θα ήταν σκοπιμότερο να έχει υποβάλει η Επιτροπή την πρότασή της και το Συμβούλιο να ενεργήσει, σύμφωνα με τη διαδικασία που τηρείται συνήθως για τις διαπραγματεύσεις διεθνών συμφωνιών που πρέπει να υπογραφούν από την Κοινότητα,

1. δεν εγκρίνει τη σύναψη της συμφωνίας·

2. αναθέτει στον Πρόεδρό του να καλέσει το Συμβούλιο να μην συνάψει τη συμφωνία έως ότου το Δικαστήριο εκδώσει την απόφασή του στην υπόθεση C-317/04·

3. αναθέτει στον Πρόεδρό του να διαβιβάσει τη θέση του Κοινοβουλίου στο Συμβούλιο και στην Επιτροπή, καθώς και στις κυβερνήσεις και τα κοινοβούλια των κρατών μελών και του Καναδά.

[1] Δεν έχει δημοσιευθεί ακόμη στην Επίσημη Εφημερίδα.

--------------------------------------------------